
	      ÁFORM UM LAGASETNINGU
          – sbr. samþykkt ríkisstjórnar frá 10. mars 2017, 1.-4.  gr.

	Málsheiti og nr.
	Frumvarp til laga um breytingu á lögum um skyldutryggingu lífeyrisréttinda og starfsemi lífeyrissjóða, nr. 129/1997 (fjárfestingarkostir viðbótarlífeyrissparnaðar)
	Ráðuneyti /verkefnisstjóri
	 Fjármála- og efnahagsráðuneytið/Skrifstofa fjármálamarkaðar
	Innleiðing EES-gerðar?
	☐ Já
☒ Nei

	Dags.
	1. september 2023


	A. Úrlausnarefni

	Forsaga máls og tilefni
Í sáttmála um ríkisstjórnarsamstarf Framsóknarflokks, Sjálfstæðisflokks og Vinstri hreyfingarinnar – græns framboðs er lögð áhersla á umbætur í lífeyrismálum. Nokkrum aðgerðum sáttmálans í málaflokknum hefur þegar verið hrint í framkvæmd, s.s. lögfestingu ákvæða um hækkun lágmarksiðgjalds í 15,5% og tilgreinda séreign. Þá  er vinna hafin við gerð grænbókar um lífeyriskerfið. Meðal annarra markmiða sáttmálans er að auka valfrelsi í viðbótarlífeyrissparnaði með fjölgun fjárfestingarkosta.
Frumvarpið mun fela í sér tillögur um nýjan fjárfestingarkost viðbótarlífeyrissparnaðar þar sem einstaklingi verður gefinn kostur á að ákveða sjálfur þá fjárfestingarstefnu sem gilda á um slíkan sparnað sem og tillögur um að einstaklingur fái heimild til að gera breytingar á fjárfestingarstefnunni í samráði við vörsluaðila. Slíkt form sparnaðar, að eigandi viðbótarlífeyrissparnaðar ákveði sjálfur sína eigin fjárfestingarstefnu og hafi endanlegt ákvörðunarvald um í hvaða fjármálagerningum er fjárfest fyrir hans hönd, hefur ekki verið talið heimilt skv. lögum nr. 129/1997.

Hvert er úrlausnarefnið? 
Að auka valfrelsi einstaklinga í viðbótarlífeyrissparnaði á þá leið að einstaklingar geti sjálfir ákveðið fjárfestingarstefnu sparnaðarins og breytingar á henni í samráði við vörsluaðila. Til að ná því markmiði þarf að auka heimildir vörsluaðila viðbótarlífeyrissparnaðar til að bjóða viðskiptavinum sínum að hafa persónulegt val um fjárfestingarstefnu viðbótarlífeyrissparnaðar á þann veg að eigandi slíks lífeyrissparnaðar geti sjálfur ákveðið fjárfestingar og ávöxtun sparnaðarins. Slík þjónusta myndi líkt og nú er byggja á almennum samningi á milli einstaklings og vörsluaðila um lífeyrissparnað og inneign ávöxtuð í samræmi við sérstakan viðaukasamning milli vörsluaðila og einstaklings sem kveður á um þá fjárfestingarstefnu sem einstaklingur velur sér. Fyrirhuguð tillaga hentar einstaklingum sem vilja stjórna fjármunum sínum sjálfir auk þess að geta valið úr fjölbreyttari fjárfestingarkostum en vörsluaðilar bjóða nú þegar upp á. 

Að hvaða marki duga gildandi lög og reglur ekki til?  
Í ákvæði 1. mgr. 9. gr. laga nr. 129/1997 er kveðið á um hvað skuli koma fram í samningi um séreignarsparnað. Þar er m.a. talið upp að í samningi skuli koma fram allir skilmálar sem gilda um sparnaðinn. Með skilmálum um sparnaðinn er m.a. átt við í hverju er fjárfest. Fjármála- og efnahagsráðherra staðfestir skv. 10. gr. laganna að efni samnings sé í samræmi við þær kröfur sem gerðar eru í lögum og samþykkir allar reglur samnings, þ.á m. skilmála sem innihalda fjárfestingarstefnu. Þá mælir 10. gr. laganna fyrir um að áður en boðið er upp á séreignarsparnað skulu vörsluaðilar fyrirfram leita eftir staðfestingu á því að reglur sem um tryggingarverndina gilda séu í samræmi við ákvæði laganna og allar breytingar á reglum skal tilkynna ráðherra og öðlast þær ekki gildi fyrr en ráðherra hefur staðfest þær að fenginni umsögn Fjármálaeftirlitsins. Því hefur verið litið svo á að lögin heimili ekki vörsluaðilum séreignarsparnaðar að bjóða einstaklingum að ákveða sjálfir þá fjárfestingarstefnu sem gilda á um sparnaðinn og að breyta stefnunni að eigin vild. 
Jafnframt þarf að taka til skoðunar reglugerð nr. 916/2009, um fjárfestingarstefnu og úttekt á ávöxtun lífeyrissjóða og vörsluaðila séreignarsparnaðar, með síðari breytingum, sem sett er með stoð í 39. gr. a. laga nr. 129/1997. Í reglugerðinni er t.a.m. mælt fyrir um að það sé hlutverk vörsluaðila séreignarsparnaðar að móta fjárfestingarstefnu fyrir hverja fjárfestingarleið en ekki hvers viðskiptavinar fyrir sig. Þar greinir jafnframt að vörsluaðili skuli senda upplýsingar um fjárfestingarstefnu fyrir komandi ár til Fjármálaeftirlitsins eigi síðar en 1. desember ár hvert, sem kann að skerða aukið valfrelsi einstaklinga sem frumvarpinu er ætlað að ná fram. 


	B. Markmið 

	Stefna hins opinbera á viðkomandi málefnasviði/málaflokki
Í stjórnarsáttmálanum kemur fram að ríkisstjórnin hyggist renna styrkari stoðum undir lífeyriskerfið og stuðla að aukinni hagkvæmni og fjölbreyttari ávöxtunarleiðum.
Markmið sem að er stefnt með lagasetningu í ljósi úrlausnarefnis og stefnu stjórnvalda
Meginmarkmið með fyrirhuguðu frumvarpi er að auka valfrelsi einstaklinga þegar kemur að ávöxtun valfrjáls viðbótarlífeyrissparnaðar. Í stað þess að einstaklingar hafi einungis val um þær fjárfestingarstefnur og leiðir sem vörsluaðilar bjóða upp á er stefnt að því að einstaklingur geti, í samvinnu við vörsluaðila, sett sér eigin fjárfestingarstefnu um sparnaðinn og lagt til breytingar á stefnunni. 

	C. Leiðir

	Ekkert aðhafst  - hvaða afleiðingar hefði það?
Vörsluaðilar viðbótarlífeyrissparnaðar hafa það hlutverk lögum samkvæmt að móta fjárfestingarstefnu fyrir hverja fjárfestingarleið en ekki hvers viðskiptavinar fyrir sig. Þá skal vörsluaðili senda upplýsingar um fjárfestingarstefnu fyrir komandi ár til Fjármálaeftirlitsins eigi síðar en 1. desember ár hvert, sem kann að skerða aukið valfrelsi einstaklinga sem frumvarpinu er ætlað að ná fram. Verði ekkert aðhafst mun eigendum viðbótarlífeyrissparnaðar ekki vera heimilt að hafa persónulegt val á fjárfestingarstefnu sparnaðarins. 
Mögulegar leiðir við lagasetningu
Hægt er að ná markmiði frumvarpsins fram með breytingum á ákvæðum 9. gr., 10. gr. og 39. gr. b.  í lögum nr. 129/1997. Jafnframt þarf að taka til skoðunar ákvæði reglugerðar nr. 916/2009, um fjárfestingarstefnu og úttekt á ávöxtun lífeyrissjóða og vörsluaðila séreignarsparnaðar, með síðari breytingum.

	D. Hvaða leið er áformuð og hvers vegna?

	Stutt lýsing á þeirri leið sem áformuð er og rökstuðningur fyrir henni
Að í lögum nr. 129/1997 verði mælt fyrir um heimild vörsluaðila viðbótarlífeyrisparnaðar til að bjóða einstaklingum að velja sjálfir þá fjárfestingarstefnu sem gilda á um sparnaðinn. Með því er átt við að einstaklingur velur sjálfur þá fjárfestingarstefnu sem hentar honum hverju sinni og að hann geti gert breytingar á stefnunni í samráði við vörsluaðila. 
Helstu fyrirhuguðu breytingar á gildandi lögum og reglum, hvort heldur bætt er við eða fellt brott 
Fyrirhuguð lagasetning gerir ráð fyrir breytingum á lögum nr. 129/1997, um skyldutryggingu lífeyrisréttinda og starfsemi lífeyrissjóða og á reglugerð nr. 916/2009, um fjárfestingarstefnu og úttekt á ávöxtun lífeyrissjóða og vörsluaðila séreignarsparnaðar, með síðari breytingum.

	E. Samræmi við stjórnarskrá og þjóðarétt – aðrar grundvallarspurningar

	Koma áformin inn á svið stjórnarskrár og þjóðréttarskuldbindinga?  Nei
Varða áformin ákvæði EES-samningsins um ríkisaðstoð, tæknilegar reglur um vöru og fjarþjónustu eða frelsi til að veita þjónustu? Nei
Er önnur grundvallarlöggjöf sem taka þarf tillit til? Nei 

	F. Samráð

	Hverjir eru helstu hagsmunaaðilar? 
Eigendur viðbótarlífeyrissparnaðar, mögulegir þjónustuveitendur og stjórnvöld. 
Er skörun við stjórnarmálefni annarra ráðuneyta?
Nei. 
Samráð sem þegar hefur farið fram
Samráð hefur ekki farið fram. 
Fyrirhugað samráð
Frumvarpsdrögin verða unnin í samráði við Landssamtök lífeyrissjóða og Seðlabanka Íslands og birt í samráðsgátt stjórnvalda.  

	G. Mat á áhrifum þeirrar leiðar sem áformuð er 

	Niðurstaða frummats á áhrifum, sbr. fylgiskjal
Gert er ráð fyrir að áhrifin verði jákvæð þar sem markmið frumvarpsins er að auka valfrelsi einstaklinga um ávöxtun á viðbótarlífeyrissparnaði.  

	H. Næstu skref, innleiðing

	Hefur verið gerð verkefnisáætlun fyrir frumvarpssmíðina? 
Unnið verður að frumvarpsdrögum í samráði við Landssamtök lífeyrissjóða og Seðlabanka Íslands. Drögin  verða birt í samráðsgátt stjórnvalda á haustmánuðum 2023. Stefnt er að því að leggja fram frumvarp fyrir Alþingi í lok árs 2023.
Hvernig verður staðið að innleiðingu löggjafar? Hvað má gera ráð fyrir að þeir sem verða fyrir áhrifum, opinberar stofnanir/hagsmunaaðilar/almenningur, þurfi langan tíma til undirbúnings/aðlögunar?
Ekki er gert ráð fyrir löngum aðlögunartíma.
Hvaða forsendur þurfa að vera fyrir hendi til að lagasetning beri árangur? 
Fjármálaeftirlit Seðlabanka Íslands hefur valdheimildir til þess að hafa eftirlit með framfylgd laganna.
1.  Mælikvarðar á árangur og útkomu
Ekki er gert ráð fyrir mælanlegum áhrifum vegna frumvarpsins. 
Hefur verið hugað að því að afla gagna til að meta árangur þegar þar að kemur?
Fjármálaeftirlitið mun hafa eftirlit með framkvæmd laganna. Ekki er ætlunin að leggja frekara mat á árangur laganna en felst í því eftirliti.

	I. Annað

	 

	J. Fylgiskjöl

	Mat á áhrifum lagasetningar – Frummat, sbr. eyðublað
Önnur fylgiskjöl eftir atvikum
1. 

